Boeing, Porsche wil mense in stede rondvlieg | Netwerk24
Die Amerikaanse vliegtuigvervaardiger Boeing werk saam met Porsche, 'n handelsnaam van Volkswagen, om 'n konsep- elektriese vliegtuig te ontwikkel wat mense in stedelike gebiede kan vervoer.
Boeing ding reeds met Airbus en ander maatskappye mee om klein self-vlieënde voertuie bekend te stel wat vertikaal kan opstyg en land.
Vroeër vanjaar het Boeing die eerste toetsvlug gedoen van 'n prototipe van die lugmotor wat twee tot vier passasiers kan vervoer en tot sowat 80 km ver kan vlieg.
Airbus het reeds vroeër 'n prototipe van 'n outonome passasiersvoertuig bekend gestel, wat hy in samewerking met Audi ontwikkel het. Dit kan vlieg en ry.
Porsche beoog om motors te bou wat vlieg en as taxi's gebruik kan word.
As deel van die ooreenkoms sal Boeing en Porsche die markpotensiaal vir premium lugvoertuie en hul moontlike gebruik in stede en metropole met groot bevolkings ontleed.
Die vennootskap kom op 'n kritieke tyd vir sowel Volkswagen as Boeing.
Die Duitse motorvervaardiger probeer sy beeld herstel ná die uitlaatgasskandaal, terwyl Boeing sukkel met sy ergste krisis ná twee noodlottige neerstortings van sy 737 MAX. Dit het daartoe gelei dat dié vliegtuig, sy topverkoper wêreldwyd, se vlerke vir eers geknip is. – Reuters